Aprobat în ședința Guvernului din______________ 2026
Decizia protocolară nr. _______/2026

Proiect 
PARLAMENTUL REPUBLICII MOLDOVA


LEGE
privind reorganizarea Întreprinderii de Stat „Calea Ferată din Moldova”

Având în vedere caracterul de infrastructură critică națională a sistemului feroviar al Republicii Moldova și restructurarea acestuia în condițiile angajamentelor Republicii Moldova de aliniere la standardele europene,  Parlamentul adoptă prezenta lege organică
Capitolul I.
Dispoziții generale
Articolul 1. Obiectul și domeniul de reglementare
(1) Prezenta lege instituie cadrul juridic special aplicabil reorganizării Întreprinderii de Stat “Calea Ferată din Moldova” prin transformare în societate pe acțiuni, inclusiv procedura reorganizării, regimul transmiterii patrimoniului, formarea capitalului social, procedura de transmitere a patrimoniului, protecția creditorilor, transferul drepturilor și obligațiilor, precum și măsurile financiare și fiscale speciale necesare finalizării procesului de reorganizare și operaționalizării societății succesoare.
(2) Reorganizarea Întreprinderii de Stat „Calea Ferată din Moldova” se realizează în vederea implementării prevederilor Codului transportului feroviar nr. 19/2022 referitoare la separarea administratorului infrastructurii feroviare de operatorii de transport feroviar, asigurării continuității serviciului public de transport feroviar și menținerii funcționalității infrastructurii feroviare naționale.
Articolul 2. Caracterul special și derogatoriu al reglementării
(1) Prezenta lege instituie un regim juridic special derogatoriu de la prevederile legislației generale în materia reorganizării persoanelor juridice, protecției creditorilor, evaluării patrimoniului și raporturilor de muncă, în măsura expres prevăzută de prezenta lege.
(2) Aplicarea regimului juridic special nu poate conduce la întreruperea serviciului public de transport feroviar sau la afectarea funcționalității infrastructurii feroviare naționale. Autoritățile publice implicate, Întreprinderea de Stat „Calea Ferată din Moldova” și Societatea pe Acțiuni „CFM-Infra” sunt obligate să adopte, în limitele competențelor lor, măsurile necesare asigurării continuității acestor activități pe întreaga durată a reorganizării..
(3) Dispozițiile derogatorii prevăzute de prezenta lege se interpretează restrictiv și se aplică numai în măsura necesară realizării, în termenul stabilit, a reorganizării Întreprinderii de Stat „Calea Ferată din Moldova”.
(4) Dispozițiile derogatorii se aplică exclusiv pe durata procedurii de reorganizare reglementate de prezenta lege și încetează de drept să producă efecte la data finalizării acesteia. Acestea  nu pot fi extinse asupra altor persoane sau proceduri și nu pot fi aplicate prin analogie.
Articolul 3. Principiile reorganizării Întreprinderii de Stat „Calea Ferată din Moldova”
(1) Reorganizarea Întreprinderii de Stat „Calea Ferată din Moldova” are la bază următoarele principii:
a) principiul continuității juridice a entității transformate;
b) principiul transmiterii universale a patrimoniului (universalitate juridică);
c) principiul legalității și al supremației interesului public;
d) principiul protecției creditorilor;
e) principiul transparenței și al responsabilității decizionale;
f) principiul evaluării reale și corecte a patrimoniului;
g) principiul separării regimului juridic al bunurilor;
h) principiul continuității funcționale și economice;
i) principiul protecției salariaților;
j) principiul corporatizării și al guvernanței moderne.
(2) Principiile prevăzute la prezentul articol guvernează întreaga procedură de reorganizare a Î.S. „Calea Ferată din Moldova” și se aplică la interpretarea și realizarea măsurilor prevăzute de prezenta lege, inclusiv a măsurilor derogatorii necesare asigurării continuității serviciului public feroviar și operaționalizării societății rezultate în urma reorganizării.
Articolul 4.  Subiecți implicați și și atribuțiile acestora în procedura de reorganizare
(1) Procedura de reorganizare prin transformare a Întreprinderii de Stat „Calea Ferată din Moldova” se realizează de către instituțiile competente, în conformitate cu cadrul juridic stabilit de prezenta lege și cu respectarea principiilor prevăzute la articolul 3.
(2) Agenția Proprietății Publice coordonează procedura de reorganizare și răspunde de implementarea măsurilor prevăzute de prezenta lege. În acest scop, Agenția Proprietății Publice:
a) organizează elaborarea și executarea documentelor aferente reorganizării;
b) coordonează inventarierea, delimitarea și evaluarea patrimoniului;
c) determină structura capitalului social al Societății pe Acțiuni „CFM-Infra”;
d) reprezintă statul în calitate de fondator în cadrul procedurii de reorganizare prin transformare și al constituirii societății pe acțiuni.
(3) Întreprinderea de Stat „Calea Ferată din Moldova”, prin administratorul său:
a) efectuează inventarierea și participă la delimitarea patrimoniului;
b) întocmește situațiile financiare, bilanțul de reorganizare și proiectul actului de transmitere și le prezintă Agenției Proprietății Publice;
c) furnizează autorităților competente informațiile și documentele necesare reorganizării;
d) asigură păstrarea documentelor contabile, fiscale, tehnice și de personal și continuitatea activității până la finalizarea reorganizării.
	(4) După înregistrarea de stat a Societății pe Acțiuni „CFM-Infra”, organele sale de conducere:
a) asigură preluarea patrimoniului, drepturilor și obligațiilor Întreprinderii de Stat „Calea Ferată din Moldova”, în conformitate cu actul de transmitere și bilanțul de reorganizare;
b) realizează formalitățile de publicitate și înregistrare care trebuie îndeplinite după finalizarea reorganizării;
c) organizează funcționarea societății și asigură continuitatea administrării infrastructurii feroviare.
(5) Agenția Servicii Publice efectuează înregistrarea de stat a reorganizării prin transformare și înregistrarea modificărilor în actele de constituire ale Întreprinderii de Stat Calea Ferată din Moldova privind transformarea acesteia în  societate pe acțiuni, în condițiile legii, cu luarea în considerare a derogărilor stabilite prin prezenta lege.
(6) Instituția Publică „Cadastrul Bunurilor Imobile” efectuează înscrierile necesare în Registrul bunurilor imobile în baza actului de transmitere, a deciziei de înregistrare a reorganizării și a celorlalte documente prevăzute expres de prezenta lege.
(7) Serviciul Fiscal de Stat, Inspectoratul de Stat al Muncii, precum și celelalte  autorități publice competente își exercită atribuțiile aferente reorganizării prin transformare a Întreprinderii de Stat Calea Ferată din Moldova, potrivit legislației aplicabile, în măsura în care prezenta lege nu dispune altfel.
Capitolul II.
Procedura de reorganizare a Întreprinderii de Stat „Calea Ferată din Moldova”
Articolul 5. Etapele procedurii de reorganizare
(1) Procedura de reorganizare prin transformare a Întreprinderii de Stat „Calea Ferată din Moldova” în societate pe acțiuni se realizează în mod etapizat, cu respectarea cadrului juridic stabilit de prezenta lege.
(2) Procedura de reorganizare cuprinde, în principal, următoarele etape:
a) inițierea procesului de reorganizare și constituirea mecanismelor instituționale necesare implementării acesteia; 
b) inventarierea, delimitarea și evaluarea patrimoniului întreprinderii de stat, cu respectarea regimului juridic al bunurilor proprietate publică a statului;
c) elaborarea și aprobarea actului de transmitere și a bilanțului de reorganizare, care reflectă patrimoniul transmis și constituie temei pentru formarea capitalului social al societății pe acțiuni;
d) determinarea structurii capitalului social și a modalității de formare a acestuia în condițiile prezentei legi;
e) realizarea măsurilor privind protecția creditorilor și, după caz, instituirea garanțiilor corespunzătoare;
f) asigurarea transferului drepturilor și obligațiilor, inclusiv a raporturilor de muncă, în condițiile legii;
g) înregistrarea de stat a reorganizării prin transformare;
h) emisia și înregistrarea acțiunilor societății pe acțiuni;
i) constituirea organelor de conducere  și de control ale societății pe acțiuni;
j) implementarea măsurilor necesare operaționalizării societății pe acțiuni.
(3) Etapele prevăzute la alineatul (2) se realizează în mod consecutiv sau, după caz, concomitent, în funcție de natura măsurilor și de necesitățile procesului de reorganizare.
(4) La data înregistrării de stat a reorganizării, toate drepturile și obligațiile Întreprinderii de Stat „Calea Ferată din Moldova” se transmit de drept Societății pe Acțiuni „CFM-Infra”, prin succesiune universală, în conformitate cu actul de transmitere și bilanțul de reorganizare, fără încheierea unor contracte, acte de cesiune, novație, predare-primire sau a altor acte juridice distincte pentru fiecare element patrimonial. Prezenta dispoziție nu înlătură formalitățile de publicitate și de înscriere în registrele de publicitate prevăzute expres de prezenta lege.
(5) Procedura de reorganizare prin transformare se finalizează la data înregistrării de stat a Societății pe Acțiuni „CFM – Infra” în registrul de publicitate corespunzător, care dobândește de drept calitatea de succesor al Întreprinderii de Stat „Calea ferată din Moldova”.
Articolul 6. Reorganizarea prin transformare a Întreprinderii de Stat „Calea Ferată din Moldova”
[bookmark: _Hlk228343779](1) Întreprinderea de Stat Calea Ferată din Moldova se reorganizează prin transformare în Societatea pe Acțiuni “CFM – Infra”, care devine succesor în toate drepturile și obligațiile Întreprinderii de Stat „Calea Ferată din Moldova”.
(2) Societatea pe Acțiuni “CFM – Infra” este persoană juridică de drept privat, cu capital integral de stat.
Articolul 7. Inițierea și organizarea procedurii de reorganizare
(1) Prin derogare de la art. 6 alin. (1) lit. e) din Legea nr. 121/2007 privind administrarea și deetatizarea proprietății publice și de la art. 12 alin. (1) din Legea nr. 246/2017 cu privire la întreprinderea de stat și întreprinderea municipală, reorganizarea prin transformare a Întreprinderii de Stat „Calea Ferată din Moldova” în Societatea pe Acțiuni „CFM-Infra” se dispune prin prezenta lege. Pentru inițierea și desfășurarea reorganizării nu este necesară adoptarea unei hotărâri distincte a Guvernului având ca obiect aprobarea reorganizării. 
(2) Prin derogare de la dispoziția art. 185 alin. (3) din Codul fiscal nr. 1163/1997 referitoare la efectuarea controlului fiscal înainte de reorganizare, inițierea, desfășurarea și finalizarea procedurii de reorganizare a Întreprinderii de Stat „Calea Ferată din Moldova” prin transformare în Societatea pe Acțiuni „CFM-Infra” nu sunt condiționate de inițierea și / sau de efectuarea sau finalizarea controlului fiscal respectiv. Serviciul Fiscal de Stat își exercită atribuțiile de control în condițiile Codului fiscal, inclusiv după finalizarea reorganizării, iar toate drepturile și obligațiile fiscale ale întreprinderii reorganizate, inclusiv cele constatate ulterior, se transmit societății succesoare.
(3) În scopul coordonării interinstituționale a procedurii de reorganizare, Agenția Proprietății Publice poate institui, prin ordin, grupuri de lucru temporare, cu participarea reprezentanților autorităților publice competente, ai Întreprinderii de Stat „Calea Ferată din Moldova” și, după caz, a experților din domeniile relevante. Actul de constituire stabilește componența, sarcinile, coordonatorul, modul de raportare și durata activității grupului de lucru.
Articolul 8. Inventarierea, delimitarea și evaluarea patrimoniului
(1) Inventarierea patrimoniului Întreprinderii de Stat „Calea Ferată din Moldova” se realizează în baza datelor contabile, documentelor tehnice, titlurilor existente și registrelor de publicitate disponibile, fără ca actualizarea cadastrală prealabilă a tuturor bunurilor să constituie o condiție pentru realizarea reorganizării.. 
(2) Bunurile supuse înregistrării de stat, care nu sunt înregistrate la data inventarierii, precum și bunurile al căror titular sau regim juridic nu poate fi stabilit în baza documentelor disponibile se înscriu într-un inventar provizoriu distinct, cu indicarea tuturor datelor contabile, tehnice și de localizare disponibile. Includerea bunurilor în inventarul provizoriu nu constituie recunoașterea dreptului de proprietate, nu determină apartenența lor la domeniul public sau privat și nu reprezintă temei pentru includerea acestora în capitalul social. 
(3) Prin derogare de la prevederile art. 5 alin. (4) lit. f) Legea nr. 989/2002 cu privire la activitatea de evaluare, se supun evaluării obligatorii doar activele (mijloacele fixe și imobilizări necorporale) care se includ ca aporturi nebănești (cu drept de proprietate sau cu drept de folosinţă) în capitalul social al Societății pe Acțiuni „CFM-Infra” la valoarea de piață, determinată cu respectarea art. 39 alin. (8) și (9) din Legea nr. 1134/1997. privind societățile pe acțiuni.
(4) Activele și alte elemente de patrimoniu care se transmit Societății pe Acțiuni “CFM – Infra” în cadrul reorganizării prin transformare, cu excepția celor indicate la alineatul (3), pot fi reflectate în actul de transmitere și în bilanțul de reorganizare la valoarea contabilă indicată în situațiile financiare ale Întreprinderii de Stat „Calea Ferată din Moldova” întocmite la data actului de transmitere.
(5) Bunurile incluse în inventarul provizoriu continuă să fie gestionate de Societatea pe Acțiuni „CFM-Infra” exclusiv în scopul conservării lor și al asigurării continuității funcționării infrastructurii feroviare. Până la delimitarea și înregistrarea drepturilor, bunurile respective nu pot fi înstrăinate, grevate, depuse în capitalul social sau utilizate ca garanție.
(6) Delimitarea după apartenență și pe domenii și înregistrarea bunurilor prevăzute la alin. (2) se efectuează după finalizarea reorganizării prin transformare, potrivit legislației aplicabile. După stabilirea regimului juridic:
a) asupra bunurilor proprietate publică din domeniul public al statului se înregistrează, după caz, dreptul de folosință al Societății pe Acțiuni „CFM-Infra”;
b) bunurile proprietate publică din domeniul privat al statului pot fi incluse în capitalul social numai în baza deciziei autorității competente și după evaluarea lor în condițiile legii;
c) bunurile care aparțin altor titulari se restituie sau se înregistrează în favoarea titularilor determinați potrivit legii.

Articolul 9. Actul de transmitere și bilanțul de reorganizare
(1) Patrimoniul care se transmite Societății pe Acțiuni “ CFM – Infra” se va indica în actul de transmitere și în bilanțul de reorganizare la valoarea contabilă reflectată în situațiile financiare ale Întreprinderii de Stat “Calea Ferată din Moldova” întocmite la data actului de transmitere și bilanțului de reorganizare și valoarea determinată urmare a evaluării elementelor de patrimoniu prevăzute la articolul 8 alin. (3). 
(2) Preluarea de către Societatea pe Acțiuni „CFM -Infra” a drepturilor și obligațiilor, inclusiv a datoriilor, rezultate din contractele de recreditare, din amendamentele aferente contractelor de recreditare, încheiate între Ministerul Finanțelor, Ministerul Infrastructurii și Dezvoltării Regionale, Agenția Proprietății Publice și Întreprinderea de Stat ,,Calea Ferată din Moldova”, se efectuează în baza actului de transmitere. 
(3) Bunurile imobile înregistrate se individualizează în actul de transmitere prin numărul cadastral, adresă și celelalte date înscrise în Registrul bunurilor imobile. Bunurile neînregistrate sau nedelimitate se indică într-o anexă distinctă, prin datele contabile, tehnice, de inventar și de localizare disponibile. Anexa respectivă nu constituie titlu de proprietate și nu poate servi drept temei pentru includerea bunurilor în capitalul social până la delimitarea și înregistrarea lor potrivit legii.
Articolul 10. Formarea capitalului social 
(1) Capitalul social al Societății pe Acțiuni „CFM-Infra” se constituie din valoarea aporturilor primite în contul achitării acțiunilor, inclusiv din valoarea bunurilor transmise în proprietatea societății și, după caz, din valoarea dreptului de folosință asupra bunurilor proprietate publică din domeniul public al statului. 
(2) Capitalul social al Societății pe Acțiuni “ CFM – Infra” este divizat în acțiuni ordinare nominative deținute integral de stat, a căror valoare nominală se aprobă prin decizia unicului fondator și se indică în actele de constituire ale societății.
(3) Capitalul social al Societății pe Acțiuni “ CFM – Infra” poate fi constituit inclusiv prin aporturi în natură reprezentate de bunuri aflate în proprietatea statului domeniul privat, în limitele stabilite de legislație.
(4) Emisia acțiunilor la formarea capitalului social al Societății pe Acțiuni “CFM – Infra” se plasează prin intermediul ofertei închise (emisiune închisă). 
Articolul 11. Protecția creditorilor
(1) Avizul privind inițierea procedurii de reorganizare prin transformare a Întreprinderii de Stat „Calea Ferată din Moldova” se publică pe pagina web oficială  a organului  înregistrării de stat.
(2) Prin derogare de la prevederile art. 207 alin. (1) Cod civil, notificarea creditorilor Întreprinderii de Stat „Calea Ferată  din Moldova” se va efectua în termen de 5 zile de la data publicării avizului prevăzut la alineatul (1). Notificarea creditorilor se va efectua în scris  prin expediere poștală recomandată sau prin expediere electronică la adresele cunoscute de poștă electronică ale creditorilor.
(3) Prin derogare de la prevederile art. 207 alin. (2) Cod civil, creditorii Întreprinderii de Stat „Calea Ferată din Moldova” pot solicita acordarea de garanții adecvate sau instituirea altor măsuri proporționale de protecție a creanțelor lor, fără a putea împiedica sau bloca procesul de reorganizare. Cererile creditorilor se expediază în termen de 10 zile de la data publicării avizului pe pagina web a organului înregistrării de stat. 
(4) Neînaintarea cererii în termenul prevăzut la alin. (3) determină nevalorificarea dreptului de a solicita măsurile speciale de protecție prevăzute de prezentul articol și nu are ca efect stingerea sau modificarea creanței, renunțarea la aceasta ori pierderea mijloacelor generale de apărare prevăzute de lege.
(5) Reorganizarea Întreprinderii de Stat „Calea Ferată din Moldova” nu poate fi suspendată sau anulată pentru motive ce țin exclusiv de opoziția creditorilor, în lipsa unui prejudiciu grav și iminent. Lipsa obiecțiilor în termenul prevăzut la alineatul (3) se consideră acceptare tacită a reorganizării.
(6) Reorganizarea Întreprinderii de Stat „Calea Ferată din Moldova” poate fi suspendată de instanța de judecată doar în cazul în care creditorul demonstrează existența unui prejudiciu grav, real și iminent, care nu poate fi remediat prin măsurile prevăzute la alineatul (3).
Articolul 12.  Protecția salariaților
(1) Prin derogare de la prevederile art. 42¹ alin. (5) și (7) și ale art. 197¹ alin. (3) din Codul muncii nr. 154/2003, Întreprinderea de Stat „Calea Ferată din Moldova” informează salariații, prin intermediul organului sindical de la nivelul unității ori al reprezentanților aleși ai salariaților, despre reorganizare, în termen de 10 zile de la inițierea procedurii de reorganizare. Organul sindical sau reprezentanții aleși ai salariaților comunică opinia consultativă în termen de 5 zile de la data notificării.
(2) Societatea pe Acțiuni “ CFM – Infra”, în calitate de cesionar, preia toate drepturile și obligațiile existente la data reorganizării ce decurg din contractele individuale de muncă ale angajaților Întreprinderii de Stat Calea Ferată din Moldova  care vor fi transferați la Societatea pe Acțiuni “ CFM – Infra”, precum și din contractul colectiv de muncă în vigoare.
(3) Disponibilizarea personalului în urma reorganizării Întreprinderii de Stat „Calea Ferată din Moldova”, în cazul imposibilității transferului acestuia, se va efectua în conformitate cu legislația muncii.
Articolul 13. Măsuri financiare și fiscale
(1) Dacă la data înregistrării reorganizării Întreprinderea de Stat „Calea Ferată din Moldova” înregistrează restanțe față de bugetul de stat, bugetul unităților administrativ - teritoriale, bugetul asigurărilor sociale de stat și fondurile de asigurare obligatorie de asistență medicală, obligația de stingere a acestora trece către Societății pe Acțiuni “CFM – Infra” în virtutea succesiunii universale urmare a reorganizării prin transformare a Întreprinderii de Stat „Calea Ferată din Moldova”.
(2) Existența restanțelor Întreprinderii de Stat „Calea Ferată din Moldova” față de bugetul de stat, bugetul unităților administrativ - teritoriale, bugetul asigurărilor sociale de stat și fondurile de asigurare obligatorie de asistență medicală nu poate condiționa inițierea, derularea și finalizarea procedurii de reorganizare a acesteia prin transformare în Societate pe Acțiuni “CFM – Infra”.
(3) Obligațiile Întreprinderii de Stat „Calea Ferată din Moldova” rezultate din contractele de recreditare aferente împrumuturilor externe garantate de stat, prin alocații bugetare, inclusiv accesoriilor aferente acestora, nestinse sau scadente la data înregistrării reorganizării  prin transformare trec către Societatea pe Acțiuni „CFM-Infra” în cuantumul și în mărimea existentă la data reorganizării.   
(4) Preluarea de către Societatea pe Acțiuni a obligațiilor prevăzute la alin. (3) nu reprezintă ajutor de stat și nu cad sub incidența prevederilor Legii nr. 139/2012 cu privire la ajutorul de stat, fiind măsuri destinate consolidării infrastructurii feroviare, care reprezintă monopol de stat.

Capitolul III
Dispoziții finale
Articolul 14.  
(1) Prezenta lege intră în vigoare la data publicării în Monitorul Oficial al Republicii Moldova.
(2) Procedura de reorganizare prevăzută de prezenta lege urmează a fi inițiată din data înregistrării de către organul de stat a reorganizării Întreprinderii de Stat „Calea Ferată din Moldova” prin dezmembrare (separare) și înființării Societății pe Acțiuni „Calea Ferată din Moldova «Pasageri și Marfă»” (S.A. „CFM «Pasageri și Marfă»”), conform Hotărârii Guvernului nr. 38/2026 cu privire la înființarea Societății pe Acțiuni „Calea Ferată din Moldova «Pasageri și Marfă»” prin reorganizarea Întreprinderii de Stat „Calea Ferată din Moldova
(3) Autoritățile publice competente, în termen de cel mult 3 luni de la intrarea în vigoare a prezentei legi vor asigura:
a) aprobarea statutului Societății pe Acțiuni “ CFM – Infra”;
b) aprobarea actului de transmitere și a bilanțului de reorganizare;
c) înregistrarea Societății pe Acțiuni “ CFM – Infra”;
d) emisia și plasarea acțiunilor pentru formarea capitalului social al Societății pe Acțiuni “ CFM – Infra”;
e) instituirea unui sistem de guvernanță corporativă a Societății pe Acțiuni “ CFM – Infra” în conformitate cu principiile bunei guvernanțe, inclusiv: desemnarea unui consiliu de administrație independent și profesionist; aplicarea criteriilor de transparență și performanță în administrarea societății; instituirea mecanismelor de control intern și audit extern independent.
(4) Procedurile aferente reorganizării prin transformare a Întreprinderii de Stat „Calea Ferată din Moldova” au caracter prioritar, iar termenele de examinare de către autoritățile competente a actelor pentru formalizarea reorganizării și înregistrării de stat a Societății pe Acțiuni “CFM – Infra”, se reduc la jumătate cu excepția termenului pentru procedura de înregistrare prevăzută la art. 5 alin. (2) din Legea nr. 220/2007 privind înregistrarea de stat a persoanelor juridice şi a întreprinzătorilor individuali și procedura de înregistrare a emisiei de acțiuni prevăzută la art. 36 alin. (4) din Legea nr. 1134/1997 privind societățile pe acțiuni.
(5) În termen de 30 de zile de la intrarea în vigoare a prezentei legi, Agenția Proprietății Publice aprobă calendarul detaliat al procedurii de reorganizare, care va include termene concrete și autoritățile responsabile pentru fiecare etapă prevăzută la articolul 5.


Președintele Parlamentului                                                  Igor GROSU


